rlitschk/wikidir huggingface dataset:
Tsunami (op DVD as Tsunami – Terror in der Nordsee) is de Titel vun en düütschen Feernsehfilm ut dat Johr 2005, den in’n Opdrag vun Pro 7 dreiht worrn is. Speelbaas weer Winfried Oelsner weer, dat Dreihbook is vun Hans-Hinrich Koch, de den Film ok produzeert hett. De Weltooropföhren vun den Film weer an’n 28. August 2005 in’t spaansche Feernsehn. In Düütschland weer de Film an’n 29. September 2005 vun Pro 7 utstrahlt. De Energiekunzern Alpha Gas bedrifft Bohrinseln in de Noordsee vör Sylt. Op Rantum IV hett de bullige Kramlick dat Seggen, de bi de Ünnersöken forsch vörgeiht un vun de Bedenken vun den Ümweltbeopdragten Christian Wieland nix weten will. De Firma söcht dor ahn Verlööf na Methanhydrat, den Energiedräger för de tokamen Tiet. Wieland is mit de Methoden vun Kramlick nich inverstahn un is bang, dat de Sprengungen, de Kramlick to’n Vermeten vun de Lagersteden maken will, dat Methanhydrat to’n Tünnern bringen un dormit en Kedenreakschoon utlösen künnt. Gedanken maakt is ok de junge Hydroloogsche Svenja Schweiger vun’t Ümweltamt vun de EU, de över de Firma keen Kuntakt to Wieland kriggt. Se is övertüücht, dat op de Plattform nich na Ööl söcht warrt un sütt de Ümwelt in
Sylt (däänsch: Sild, freesch:Söl) is de gröttste noordfreesch Insel. Se erstreckt sück in Noord-Süüdrichten vör de Noordsee-Küst vun Sleswig-Holsteen. Bekannt is de nöördlichst düütsch Insel vör allen för hör touristisch bedüüdend Kuröörd Westerland, Kampen un Wenningstedt as ok för den knapp 40 Kilometer langen Weststrand. Wegen hör exponeert Laag in de Noordsee kummt dat to stännig Landverlusten bi Stormflooten. Siet 1927 is Sylt över den Hindenburgdamm mit dat Fastland verbunnen. Sylt is mit 99,14 km² de veertgröttst Insel in Düütschland un dat gröttse düütsch Noordseeeiland. Sylt liggt tüschen 9 un 16 Kilometer vör de Küst vun dat Fastland, mit dat se över den 11 Kilometer langen Hindenburgdamm verbunnen is. Süüdööstlich vun Sylt liggen de Inseln Amrum un Föhr, nöördlich liggt de däänsch Insel Rømø. Dicht bi de Noordspitz vun Sylt liggt dat Eiland Uthörn. De Insel erstreckt sück över 38,0 Kilometer in Noord-Süüd-Richten un is in' Noorden, an den Königshaben bi List blots etwa 320 Meter breet. An hör breedst Stäe, vun Westerland in' Westen bitto de Nössespitz bi Morsum in' Oosten, meet se 12,6 Kilometer. An de West- un Noordwestsiet vun Sylt erstreckt sück en knapp 40 km lang Sandstrand, to de Oostsiet liggt dat Wattenmeer, dat to de
Dat Bundsschattministerium weer en Ministerium vun de Bundsrepubliek Düütschland. Grünnt worrn is dat 1949 as Bundsministerium för Saken vun’n Marshallplaan. De Naam kummt dorvun, dat de Opgaav vun’t Ministerium toeerst mol dorin bestünn, de Saken vun’t European Recovery Program to regeln, dat in de Ümgangsspraak beter ünenr den Naam Marshallplaan bekannt is. In den Tosamenhang schüll dat vör allen mit de OEEC tosamenarbeiten, wat de Vörlöperorganisatschoon vun de hüütige OECD weer. As de Marshallplann utlopen weer, is dat Ministerium 1953 in’n Rahmen vun’t Neebilln vun Bundskabinett ünner Adenauer in Bundsministerium för weertschoppliche Tosamenarbeit ümnöömt worrn (Wohrschau: nich verwesseln mit dat hüütige Bundsministerium för weertschopplich Tosamenarbeit un Entwickeln). Dat geev nu keen Middel mehr ut dat European Recovery Program, liekers weer de Opgaav ok wieterhen de Wedderopbo vun Europa, da dör den Krieg toschannen weer. In’t Johr 1957 is de Naam noch mol ännert worrn in Bundsministerium för weertschopplichen Besitt vun’n Bund, bit dat 1961 to’n Amtsantritt vun Minister Lenz sien letzte Beteken as Bundsschattministerium kregen hett. 1969 is dat Ministerium denn oplöst worrn. Sien Opgaven weern to’n Deel op’t Bundsministerium för Finanzen överdragen, un to’n Deel op dat Bundsministerium för Weertschop. Dat Ministerium harr sien Sitt de hele Tiet över
Johnny Logan (* 13. Mai 1954 in de Neeg vun Melbourne; an sik Seán Patrick Michael Sherrard O’Hagan) is en irischen Singer un Komponist. Logan weer as Söhn vun den bekannten irischen Tenor Patrick O’Hagan boren. Sien gröttsten Spood harr he mit sien Bidrääg to’n Eurovision Song Contest. He hett den Wettstriet 1980 in Den Haag mit den Titel What’s Another Year wunnen, den Shay Healy komponeert harr. Dat tweete mol hett he 1987 in Brüssel deelnahmen, woneem he wedder den eersten Platz maakt hett. Dat Leed Hold Me Now harr he dorför sülvst schreven un weer sien Ehfro todacht wesen. He hett dat Leed bi’n Wettstriet speelt, ofschoonst sien Eh blots wenige Daag vörher tweigahn is. In’t Johr 1992 weeer he nochmol mit en Bidrag dorbi, ditmol nich as Singer, man as Komponist vun dat Leed Why Me, mit dat de Singersche Linda Martin den Wettstriet winnen künn. Martin weer ok vörher al mol antreden, ok dormols, 1984, hett se en Leed vördragen, dat vun Logan komponeert weer. Mit Terminal 3 harr se dormols den tweeten Platz maakt. Siet 2007 versöcht Logan wedder an sien fröheren Spood antoknütten. Mit sien Album Irish Connection is he in Skandinavien goot ankamen,
Brian Berdan (* in Michigan) is en US-amerikaanschen Filmeditor. Berdan hett an en Reeg vun bekannte Produkschonen mitarbeit. In’t Johr 1984 hett he sien Afsluss an de University of California in Berkeley maakt. In’t Filmgewarf hett he in San Francisco anfungen,as he in’t Studio C den Footbodden sauber maakt hett. He wessel denn na Lucasfilm in’t Afdeel för de Film-Naprodukschoon. Dormit füng he en Loopbahn as fre’en Mitarbeiter in’n Filmsnitt an. Sien Lehrstücken weern to’n Bispeel David Lynch sien Blue Velvetoder Oliver Stone sien Heaven & Earth. Stone weer ok de eerste, de em dat eerste mol in de Credits mitopnahmen hett bi den Film Natural Born Killers. 1992 hett Berdan en Pilotenschien för Seilflegers maakt. He leevt in de Region Pacific Northwest. Brian Berdan in de Internet Movie Database (engelsch)
De Samtgemeende Swabern is en Samtgemeen in’n Landkreis Deefholt, in de sik söss Gemenen för de Afwickeln vun de Verwaltenssaken tohopen slaten hebbt. Se hett 6907 Inwahners (Stand 31. Dezember 2016). De Samtgemeende Swabern liggt ruchweg in de Mitt vun den Landkreis Deefholt un grenzt rundüm an annere Eenheits- un Samtgemenen vun’n Landkreis. Dat sünd de Eenheitsgemeenden Twustern in’n Westen un Bassen in’n Noordwesten, de Samtgemenen Brooksen-Vilsen un Sie’enborg in’n Oosten, de Eenheitsgemeende Sulingen in’n Süüden un de Samtgemeende Baanstrup in’n Süüdwesten. To de Samtgemeende höört de nafolgend Gemenen (na’t Bookstaberen): Affinghusen Ehrenborg Neenkarken Scholen Swabern Suwohle De Samtgemeenderaat besteiht blangen den Samtgemeendebörgermeester ut twintig wählte Raatsliddmaten, de sik op 4 verscheedene Parteien un Wählergruppen verdeelt. De letzte Kommunalwahl weer an’n 10. September 2006: Dat Amt vun’n Samtgemeendebörgermeester weer bekleedt vun de folgen Personen: 1974–1986: Heinrich Jürgens (FDP) 1986–1991: Udo Quade (FDP) 1991–1998: Fritz Halves (CDU) 1998–: Helmut Denker (ahn Partei) Daten von dat Landsamt för Statistik Neddersassen Websteed vun de Samtgemeende Swabern
Heinrich Deumeland (* 8. April 1822 in Mörse; † 16. Mai 1889 in Mörse) weer en plattdüütsch Schriever. Nah den Afsluss vun sien Utbilden up en Dörpschool hett den Kossatenhoff in Mörse vun sien Vader övernommen. Dei Aekerjagd tau Vorigeslewen am Bärensee : En humoristisch Vertellsels. Hapütjen ut mienen Blaumenjahren : Plattdüütsch Vertellsels. Kicheri : Plattdütsch, humoristisch Vertellsels. Quiekjorg-Kicheri : Plattdütsch, humoristisch Vertellsels.. Tut-Rut-Kicheri : Plattdütsch, humoristisch Vertellsels.. Plattdütsch, humoristisch Vertellsels: Dei Aekerjagd 1875, Kicheri 1885, Quiekjorg-Kicheri 1886, Tut-Rut-Kicheri 1887. Hapütjen ut mienen Blaumenjahren : Plattdüütsch Vertellsels. List vun plattdüütschen Schrievers http://www.ins-db.de/autor-werke.php?ID=76&START=1&ORD=JAHR , Heinrich Deumeland, Herutgever: Peter Hansen: Die plattdeutschen Autoren und ihre Werke, Togreep 10.04.2011 W. Seelmann, Verein für Niederdeutsche Sprachforschung. Die Plattdeutsche Literatur des neunzehnten Jahrhunderts. Bibliographische Zusammenstellung, Jahrbuch des Vereins für Niederdeutsche Sprachforschung, Band 22, 1896, Sieden 68 ff. Heinrich Deumeland in de Katalog vun de Deutsche Nationalbibliothek
Christiane Paul (* 8. März 1974 in Berlin-Pankow) is en düütsche Schauspelersche. Christiane Paul is en en Mediziner-Familie opwossen: ehr Vadder is Fackdokter för Orthopädie/Chirurgie un ehr Mudder is Anästhesistsche. Vun 1980 bit 1990 hett se de Polythechnische Böverschool Ernst Busch in Pankow besöcht. To ehr Schooltiet weer se dor Grundorganisatschooonsleidersche vun de FDJ Na’t Abitur 1992 an de Friedrich-List-School, en Böverstopenzentrum in Berlin-Schöneberg hett se an de Humboldt-Universität to Berlin Medizin studeert un dor 2002 promoveert. Ehrn Beroop as Doktersche hett se aver 2004 wedder opgeven, vunwegen dat se sik blangen de Optucht vun ehr Kind ok wedder mehr üm de Schauspeleree to scheren. Paul hett fröh as Fotomodell för Tietschriften as Bravo arbeit un kreeg mit 17 Johren ehr eerste Hööftrull in den Film Deutschfieber. Parallel to’t Medizin-Studium hett se ok Schauspeel maakt un weer korte Tiet an’t Lee-Strasberg-Institut in New York City. August 2006 hett se den Chirurgen Wolfgang Schwenk heiraat, den se wiel ehr Utbilln as Doktersche an de Berliner Charité drapen hett. Ut en fröhere Partnerschop hett se en Dochter, de 2002 boren weer. Mit ehrn Mann hett se noch en Söhn, de 2007 boren weer. Se leevt mit ehr Familie in Hamborg. Vun Tiet
Nine Miles (oder ok Nine Mile) is en Wohnstäe in Jamaika hooch in de Barge vun den Distrikt vun Saint Anne dune bi dat Dorp Alexandria. In Nine Miles is de beröhmte Reggae-Singer Bob Marley boren un as Kind upwussen. Dat Huus, wo he boren is, steiht noch. Up de Top vun en Barg is en lüttje Kapell boot. Dor liggt dat Graff vun Bob Marley, smückt mit Blomen un Biller vun Haile Selassie. Marley sien Broder Anthony, de bi en Krieg twuschen twee Gangs in Miami umkamen is, liggt ok dor. De Platz weer an un for sik free holen for siene Mudder Cedella Marley Booker, man de hett em afstahn an Anthony. An'n 8. April 2008 is Cedella sturven. Se is nich wiet af vun dat Mausoleum inkuhlt.
Dit Woort hett noch annere Bedüden: kiek dorför ünner Guldbeek (Eest). Guldbeek (hoochdüütsch Goldbeck) is en Dörp in de Gemeen Beekdörp (Samtgemeen Obbens) in’n Landkreis Stood, Neddersassen. Dat Dörp liggt an’n Guldbeek. De Naveröörd sünd Nindörp in’n Noordoosten, Rahmstörp in’n Oosten, Resbossel in’n Süüdoosten, Sounsiek in’n Süüdwesten un Beekdörp in’n Noordwesten. Bi dat Dörp liggt dat Grafffeld von Guldbeek mit Gräver ut de Bronz- un Iesentied. Bi Guldbeek liggt de Guldbeker Möhl, de 1550 toeerst in de Oorkunnen vörkeem un bet 1980 lopen is. Vör 1852 hett dat Dörp to dat Gericht Delm höört un weer denn von 1852 bet 1859 in dat Amt Hornborg. Denn is dat Deel von dat Amt Harsfeld worrn. Na 1885 hett dat denn to’n Kreis Stood höört un von 1932 af an to’n hüdigen Landkreis Stood. De Gemeen hett vör den 1. Juli 1972 to de ole Samtgemeen Obbens höört. De is 1972 mit de Kommunalreform in Neddersassen oplööst worrn un Guldbeek höört sietdem to de ne’e un gröttere Samtgemeen Obbens. Guldbeek is an dissen Dag mit de Gemeen Beekdörp tohoopleggt worrn. Guldbeek is evangeelsch-luthersch präägt un höört to dat Kaspel Obbens. För de Kathoolschen is de St.-Maria-Kark in Buxthu tostännig. Guldbeek liggt an
De Guldbeek is en 8 km langen Beek op de Geest in Neddersassen bi Beekdörp. Sien Born liggt in de Neegd von de Borg Dannsee in’t Beekdörper Moor. Op dat eerste Stück is de Beek noch relativ dull begraadigt, flütt denn achter de Beekdörper Bahndammbrügg in sien unverännert Bedd dör Beekdörp un denn dör de Wischen an’n Beekhoff vörbi na dat Dörp Guldbeek. Achter dat Dörp is de Beek bi de Guldbeker Möhl to en knapp een Hektar groten Möhlendiek staut. An de Övers von’n Guldbeek gifft dat vör allen Wischen un Weiden un en poor lüttjere Aubusch-Rebeden. De Münn is bi Mesborg in de Eest. Michael Bergemann: Gesamtliste der Fließgewässer im Elbeeinzugsgebiet. 2012 Guldbeek (Eest). Mehr Biller, Videos oder Audiodateien to’t Thema gifft dat bi Wikimedia Commons. Koordinaten:53° 25′ N, 9° 41′ O
Dat Swiezer Gambit is en Variante vun dat Bird-Anspeel. Henry Edward Bird speel dit Gambit as eerst Meester in dat Johr 1873. Ut 1858 is en fröh Partie vun den Speler Joachim Vollrath bekannt. Speelt wurrn de Anspeeltüüg 1. f2-f4 f7-f5 2. e2-e4 Dat Ziel vun dissen Toog is dat, dat Froms Gambit in‘ Antoog to spelen. Witt lett nah 2. ... f5xe4 3. d2-d3 e4xd3 4. Lf1xd3 folgen un kriggt för den Buern Angreep an den Königsflögel. He hett tegenöver dat Froms Gambit den Toog f2-f4 gratis, wat in eenig Varianten en Vördeel is. Scherzhaft wurrd de Begreep Swiezer Gambit af u nto ok för en afsichtlich Eerstrundennedderlaag bi en Schachturnier bruukt, dat nah Swiezer System utdragen wurrd. Man spekuleert denn dorup, nahdem man de eerste Runn afsichtlich verloren hett, in de nächst Runden swakere Gegener to drapen.
Ruschwedel is en Dörp mit üm un bi 500 Inwahners in de Gemeen Harsfeld, Samtgemeen Harsfeld, in’n Landkreis Stood, Neddersassen. De Oort liggt op de Stoder Geest. Dat Water ut dat Rebeed flütt över’n Steenbeek af na de Au. De Naveröörd sünd Bliersdörp in’n Noorden, Heendörp in’n Noordoosten, Obbens in’n Süüdoosten, un Kommerbusch-Remnoh un Griemshorst in’n Süüdwesten, Harsfeld in’n Westen un Issendörp in’n Noordwesten. Toeerst in de Oorkunnen kummt de Oort in’t 17. Johrhunnert vör. In’n Eersten Weltkrieg sünd söss Soldaten ut Ruschwedel fullen oder vermisst un in’n Tweten Weltkrieg 23. In de Franzosentied hett de Oort toeerst 1810 bet 1811 binnen dat Königriek Westfalen to de Mairie Bliersdörp in’n Kanton Hornborg höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Hornborg in’n Kanton Hornborg. Vör 1852 hett dat Dörp to dat Gericht Delm höört un weer denn von 1852 bet 1859 in dat Amt Hornborg. Denn is dat Deel von dat Amt Harsfeld worrn. Na 1885 hett dat denn to’n Kreis Stood höört un von 1932 af an to’n hüdigen Landkreis Stood. Ruschwedel weer fröher en egenstännige Gemeen, de von 1967 bet 1972 Liddmaat von de ole, lüttje Samtgemeen Harsfeld
De Schaperkülle is en Tied, wo’t in’n Juni nochmaal koolt warrn kann. Dat is so de Tied von’n 4. bet to’n 20. Juni, dor kann dat dör köhle un fuchte Luft ut’n Noordwesten gau 5 bet 10 °C köller warrn. Dat passeert aver nich jedet Johr. De Name kummt dor von, dat de Schape to de Tied al schoren sünd, un besünners de Lammer un Auen köönt dor licht bi verfreren. De Grund för disse Singularität is, dat sik dat Land gauer opwarmt as de See. Dat Land is in’n Juni al warm, de See aver noch recht koolt. Dorüm gifft dat över Europa en Rebeet mit sieden Luftdruck, wat dör Wind ut West un Noordwest utgleken warrt, de denn köhle Luft mitbringt. In de vergahn Tied kunn een sik dor good op verlaten, dat dat so keem. En Ünnersöken von Flohn un Hess hett de Johren 1881 bet 1947 bekeken un rutfunnen, dat dat 89 % von de Tied en Schaperkülle geven hett. Flohn und Hess, in: Meteorologische Rundschau. Stuttgart 2.1949, S. 258. ISSN 0026-1211
Julie Stevens (* 20. Dezember 1936 in Prestwich, Grootbritannien) is en britische Schauspelersche un Moderatersche. Stevens hett toeerst en Utbilln as Krankensüster maakt, güng dorna aver na’t Feernsehn. Bi’n britischen Senner ABC hett se 1957 en Lehr anfungen. Üm sik för’t Schauspelern to rüsten, hett so butendem een Speeltiet an’t Theater vun Ryde, Isle of Wight tobröcht. Ehr Utbilln güng mit en Casting för de Rull Venus Smith in de Feernsehreeg The Avengers toenn, de sik in de tweeten Staffel mit Cathy Gale (speelt vun Honor Blackman) as Partnersche vun John Steed afwesseln schüll. Ehr Rull weer as Nachtclub- un Jazzsingersche anleggt, so dat se en jede Episood jümmer ok tomindst een Optritt to’n Singen harr. Bi de Tokiekers keem de Rull aver nich goot an, so dat se na söss Folgen wedder fallen laten weer. Dorna hett Stevens noch in annere Feernsehregen mitmaakt, man bekannt worrn is se in Grootbritannien vör allem dör ehr Arbeit as Moderatersche vun Kinnerprogrammen as in de Sennregen Play School oder Playaway. In de 1950er un 1960er Johren hett se bito noch de Sennen The Sunday Break modereert, en religiös Programm för junge Lüüd. Stevens is siet 1961 mit den Schauspeler John White verheiraat.
Disse Artikel is man blots en Stubben. Du kannst Wikipedia helpen un em verbetern. Reggae is en Musik, de ut Jamaika kummt. Vormols is up dat Eiland de US-amerikaansche Musik bannig populär ween. Later hefft Muskanten dor utprobeert, Experimente mit en egen Aart vun Musik to maken. So is Ska maakt wurrn, later denn Rocksteady un vun 1968 af an Reggae. De kulturelle un religiöse Twieg vun de Rastafaris hangt sunnerlich eng tosamen mit de Reggae-Musik. De eerste echt „jamaikaansche“ Musik is de Ska. Sunnerlich bekannte Ska-Musikers sund de Skatalites ween. As de Ska-Musik wat suutjer speelt wurrn is, hett een vun Rocksteady snackt. Ska un ok Rocksteady staht faken up de Grundlaag vun Soul un Rhythm and Blues-Nummern, de man up en annern Rhythmus speelt weert („Ondedrop“ un „Skank“). Dat gifft verscheden Aarden vun Reggae. De wichtigste Unnerscheed warrt maakt twuschen Rootsreggae un dat, wat een Kommerziellen Regaae nömmt. Unner Rootsreggae versteiht een de Musik, de vun de 1970er Johre af an maakt wurrn is un de veel to doon hett mit de Rastafari-Anhängers. Bekannte Rootsreggae-Musikers sund Bob Marley, Black Uhuru, Peter Tosh, Burning Spear, Eek-A-Mouse, Bunny Livingston, King Kong un Freddy McGregor. Roots warrt ok faken vun Gruppen
Hollenbeek (hoochdüütsch Hollenbeck) is en Dörp in de Gemeen Harsfeld, Samtgemeen Harsfeld, in’n Landkreis Stood, Neddersassen mit 650 Inwohner. Dat Dörp liggt an de Au. To dat Dörp höört ok de lüttje Oortsdeel Lütt Hollenbeek, de en Stück na Noorden to an de Au un an de Grenz na Bargst liggt. Hollenbeek liggt op de Stoder Geest. De Naveröörd sünd Bargst in’n Noorden, Harsfeld in’n Noordoosten, Griemshorst in’n Oosten, Ohrensmoor in’n Süüdoosten, Ohlers in’n Süden un Kokerbeek in’n Westen. Erwähnt woor'n is dat Dörp ierstmols in 1536. To de Tied geiv dat 13 Buurnhoffs. Benannt woor'n is de Oort wohrschienlich no denn lüttjen Bach Hollenbeeke, de dat Dörp döörfließen un in de Au mün'n deiht. In'n 30 jährigen Krieg verarmt dat Dörp tonehms un 1718 waard man ünner schwedische Herrschaft stellt. Na 1718 waard man vun Hannover regiert. 1790 müssen de Hollenbeeker Buuren den Braken, een Wald vun 6300 Morgen, ohne Vergütung an de Obrichkeit avgeben. 1866 schließlich waard man vun Preußen regiert. Bi drei groote Brände üm 1900 sünd fast all de ollen Hallenhüüs vernicht woor'n. 1937 het man twischen Hollenbeek und Bargst een Sportplatz und een Bodeanstalt inricht. De Sportplatz waard gegenwärtig vun TuS 'Eiche' Bargstedt nutzt un
Animals Are Beautiful People is de Titel vun en süüdafrikaanschen Dokumentarfilm ut dat Johr 1974 vun den Speelbaas Jamie Uys. De Film beschrifft op lustige Oort un Wies de Deerwelt vun de afrikaanschen Namib-Wööst, vun’t Okawango-Becken un vun de Kalahari-Wööst. Wiest warrt ünner annern Deerten vun de Wööst, woans se wat to Freten söökt, woans se jemehr Partner finnt, Wevervagels bi’t Boen vun gemeensome Neester oder Löven bi de Optucht vun jemehr egensinnigen Jungen. Wiest warrt ok en Aantenmudder mit Kraasch, de ehr Küken vör en Hyäne redden deit, as se so deit, dat se besehrt is un so de Acht vun de Hyäne op sik tütt. Ok Strußenvagels hebbt mehr to doon, as sik ’n Bruut to söken. Se mööt ok op de Neeborenen oppassen un jem vör de Minschen redden, de in de Wööst leevt. De Brassen dorgegen lett ehr Kinner bi Gefohr eenfach in ehr Muul swemmen. Lustig is ok de Geneet vun’n överriepen Frücht vun’n Marula-Boom, de denn Alkohol billt. Dör den warrt vele Deerten benevelt un kamt in Ruusch. Dat Seken vun de Neeshoornvagels lett sik för de Optucht vun’n Nawass in en Boomhöhl „inmuern“. Wiest warrt wieter ok Lüüd vun’t San-Volk, woans se Nohren
De Berufsgenossenschaftlichen Kliniken Bergmannstrost Halle is en groot Krankenhuus in Halle (Saale) in’t Bundsland Sassen-Anholt un Akadeemsch Lihrkrankenhuus vun de Martin-Luther-Universität Halle-Wittenberg. Dat is för de Lüüd, de op Leven un Doot to Schaden kamen sünd (de böös wat afkregen hebben). Mennigmol sünd se wegbleven un warrn mit de Heevschruver bröcht. För de Lüüd de bi Füer wat afkregen hett. Dat is för de Lüüd, de vunwegen en Malör ünnerwegens, to Huus, en Bedriefsunfall oder vunwegen en Krankheit oder Fehlbillen krüüzlahm sünd, dat nix mehr geiht. De Direkter (Dokter Klaus Röhl) is aktiv in de Sellschop för Paraplegie (gemeennüttige Sellschop, in de sük Facklüüd allmitnanner üm de Behannlung vun de Krüüzlahmen ümdoon) Dorbi sin Facklüüd vun en Handvull ünnerscheedliche Spezialrebeden, de dor jümehr Finger mit binnen hebbt. De sulln naast de Operatschoon dorför sorgen, dat de Patient in’n Alldag so gau, as dat man jichtens geiht wärrer so vööl as mögelk sülvst maken kann. 1 Hülpt bi’t Kloorkamen mit de ne’en Laag, Behanneln vun de Pien, Behanneln vun Depresschoon (Reakschoon up dat Malöör) steiht bavenan bi de Wark vun’t Afdeel Medizinische Psychologie in Tosamenarbeit mit de annern Afdelen. Butendem is dat hör Upgaav, de Anhöörigen un dat Personal to beraaden.
Radikal (vun’t latiensche radix „Wörtel, Oorsprung“) betekent Radikal, verschedene algebraasche Konstrukschonen in de Mathematik, Radikal, dat Resultat vun’t Wörteltehn in de Mathematik, Radikal, en Stoff mit en free Elektron in de Chemie, Radikaltheorie, en histoorsche Bedüden in de Chemie, Radikal, en Artikulatschoonsteed in de Phonetik, Radikal, en Deel vun en chineesch Schriftteken in de Sinologie, Radikal, een vun de Konsonanten in de Wörtel vun en Woort in de Semitistik, Radikalismus, Beteken vun verschedene politische Strömen, de faken afweerten meent is, Liberalismus, politische Richt vun’t 19. un fröhe 20. Johrhunnert. Radikalen, politische Grupp in’t Vereenigte Königriek vun’t 19. Johrhunnert, Radikal, töörksch Dagblatt, Radikal, linksradikale Tietschrift ut Berlin. Disse Siet is över en mehrdüdigen Begreep un vertellt, wat disse Begreep allens bedüden kann. Disse Siet is sotoseggen en „Gavelsiet“, de Weg gavelt sik hier un du kannst di een Siet utsöken, üm mehr över dissen Begreep to lesen.
Jamie Uys, eegentlich Johannes Jacobus Uys (* 30. Mai 1921 in Boksburg; † 29. Januar 1996 in Johannesburg), weer en süüdafrikaansch internatschonal acht Speelbaas, Filmproduzent un Dreihbookschriever, de alltohopen 24 Filme makt hett. Bekannt wurr he dör sien meest humoristisch Filme, de sück mit sien afrikaansch Heimatkontinent befaaten. Sien bekanntst Film, Die Götter müssen verrückt sein, wurr dree Johr lang ahn Ünnerbreken in de USA wiest. Jamie Uys in de Internet Movie Database (engelsch)
Griemshorst is en Dörp in de Gemeen Harsfeld, Samtgemeen Harsfeld, in’n Landkreis Stood, Neddersassen. De Oort liggt op de Harsfeller Geest. In’n Westen von Griemshorst liggt mit’n Braken un Harslah en Rebeed mit olen Woold. Dat Water ut dat Rebeed flütt över Griemsbeek un Steenbeek na de Au hen af. De Naveröörd sünd Harsfeld in’n Noorden, Wittenfell in’n Noordoosten, Kommerbusch-Remnoh in’n Süüdoosten, Ohrensmoor-Noord mit Depenrehmen in’n Süüdwesten un Hollenbeek in’n Westen. 1926 hebbt se bi Griemshorst en oold Hünengraff afrüümt un dor Urnen ut de fröhe Sassentied bi funnen. Dat Graff sülvs weer ut de Bronztied. Toeerst in de Oorkunnen kummt de Oort as Grimeshorst vör, as de Grevin Ermengard em an dat Klooster Harsfeld schenkt. De Oorkunn kummt ut de Tied twüschen 1130 un 1142. In de Franzosentied hett de Oort toeerst 1810 bet 1811 binnen dat Königriek Westfalen to de Mairie Harsfeld in’n Kanton Harsfeld höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Harsfeld in’n Kanton Hornborg. Vör 1885 weer dat Dörp in de Huusvaagdie Harsfeld binnen dat Amt Harsfeld. Na 1885 hett dat denn to’n Kreis Stood höört un von 1932 af an to’n hüdigen Landkreis Stood.